Frederik Vad (S), 2025-11-28:
Tak for det, formand.
Tak til Alternativet for at have fremsat beslutningsforslaget – og Radikale Venstre; det er rigtigt.
Det skal jeg huske at sige.
For det er ikke Danmark, der ønsker, at børn skal leve i limbo på et udrejsecenter.
Det er ikke os i Folketinget, der har truffet den beslutning.
Det er ikke danske myndigheder, der fastholder børnene dér.
Det er forældrenes valg.
Vi skal ikke belønne ærgerlig adfærd ved at indlogere dem i en almindelig bolig ude blandt andre i det danske samfund, sådan som det foreslås her.
Det er meget trist, at nogle forældre vælger at bruge deres børn som pressionsmiddel over for danske myndigheder.
Det gælder ikke dem alle, men det gælder nogle.
Der er nogle, der håber, at de måske via lange ophold og svære historier kan få systemet til at give op eller ændre afgørelsen af ren og skær medlidenhed.
Men det ikke sådan, et retssamfund fungerer.
Børn skal ikke gøres til midler i deres forældres opgør med myndighederne.
Man skal tværtimod rejse hjem, sådan som man har pligt til.
Det er forældrene, der træffer valget om at blive, og derfor er det også forældrene, der alene bærer ansvaret for, at deres børn opholder sig på et udrejsecenter.
Forslagsstillerne ønsker også, at børn skal ud af danske asylcentre.
Jeg mener, at det er ret og rimeligt, at man også som børnefamilie bor på et asylcenter, indtil man har fået afklaring på, om man har ret til beskyttelse eller ej.
Når der ikke er afklaring på, om man må blive her i landet eller ej, giver det ikke mening, at man bor i almindelige boliger side om side med andre borgere; så skal man naturligvis bo på et asylcenter, hvor forholdene i øvrigt er ganske rimelige.
Så er der bare nogle ting, jeg synes vi er nødt til lige at få på plads her.
Først og fremmest vil jeg sige, at Røde Kors tidligere har lavet en rapport med anbefalinger til, hvordan man forbedrer forholdene for de her børn.
Mange af de anbefalinger er implementeret.
Vi har flyttet de her børn fra Udrejsecenter Sjælsmark til Center Avnstrup.
Når jeg går ind og kigger på, hvad vi tilbyder de her børn, må jeg bare sige, at det er rimelig gode vilkår.
Vi har udvidet vuggestuetilbud.
Myndighederne har et ansvar for at sikre, at de her børn ikke lider omsorgssvigt.
Der er tilsynspligt.
Der er undervisningspligt.
Der er pædagogiske tilbud.
De normale regler i Danmark vedrørende muligheden for at få psykologbistand og andre sundhedsydelser gælder også for de her børn.
Det synes jeg er det ene, der er værd lige at nævne.
Så den der idé om, at de her mennesker bliver behandlet nærmest som undermennesker – det er lidt det indtryk, jeg synes man får af retorikken – mener jeg simpelt hen ikke har noget på sig.
Så vil jeg sige til forslagsstillerne, at en ting er, hvad de konkrete konsekvenser er af det her beslutningsforslag; det kan vi diskutere frem og tilbage.
Men en anden ting er – ud over at vi konkret er imod det i Socialdemokratiet – at det er et problematisk forslag, som vil sende et signal ud i verden om, at Danmark lemper på sin asyl- og udrejsepolitik.
Hvorfor er det relevant at nævne?
I dag vælger man i høj grad det land, man tager til.
Mange af dem stopper i Tyskland, fordi den politik, vi har skabt, har sendt et signal om, at medmindre man virkelig har et behov for personlig beskyttelse, kan det ikke nytte noget at komme til Danmark, for man kan ikke bare, hvad skal man sige, komme ind her og leve et normalt liv, medmindre man har behov for rigtig, reel flygtningebeskyttelse.
Hvis man begynder at lempe på de her ting, vil man sende et andet signal til de mennesker, der lige nu stopper i Tyskland og i andre lande, om, at det faktisk kan betale sig at komme til Danmark.
Så også derfor kan Socialdemokratiet ikke støtte det her beslutningsforslag i dag.
Tak for ordet.